Document ID: 32008R1144

РЕГЛАМЕНТ (ЕО) № 1144/2008 НА КОМИСИЯТА
от 18 ноември 2008 година
за изменение на приложение II към Регламент (ЕО) № 998/2003 на Европейския парламент и на Съвета относно Хърватия
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които се прилагат при движение с нетърговска цел на домашни любимци, за изменение на Директива 92/65/ЕИО на Съвета (1), и по-специално член 8, параграф 3, буква а) и член 19 от него,
като има предвид, че:
(1)
Регламент (ЕО) № 998/2003 установява ветеринарно-санитарните изисквания, приложими при движение с нетърговска цел на домашни любимци, и правилата, прилагани при проверките на такова движение.
(2)
Тези изисквания са различни в зависимост от това дали домашните любимци се движат между държавите-членки или от трети страни към държавите-членки. Освен това, изискванията за тези движения от трети страни се разграничават допълнително, ако се извършват от третите страни, изброени в част Б, раздел 2 от приложение II към същия регламент, или от третите страни, изброени в част В от същото приложение.
(3)
Трети страни, които прилагат правила за движението на домашни любимци с нетърговска цел, най-малкото еквивалентни на тези на Общността, съгласно предвиденото в глава III от Регламент (ЕО) № 998/2003, са изброени в приложение II, част Б, раздел 2 към същия регламент. Посочените правила включват възможността вместо сертификата тези трети страни да използват паспорта, съгласно установения от Решение 2003/803/ЕО (2) на Комисията модел.
(4)
Движението на домашни любимци с нетърговска цел от тези трети страни към Общността подлежи на същите правила като правилата за движението на тези животни между държавите-членки, както е предвидено в глава II от Регламент (ЕО) № 998/2003.
(5)
Списъкът в част В от приложение II към Регламент (ЕО) № 998/2003 включва трети страни и територии, незасегнати от бяс, и третите страни и територии, включително Хърватия, за които се счита, че рискът от внасяне на бяс в Общността вследствие на движенията от тези трети страни и територии не е по-висок от риска, свързван с движенията между държавите-членки.
(6)
Хърватия наскоро поиска да бъде включена в част Б от раздел 2 на приложение II към Регламент (ЕО) № 998/2003, за да се улеснят движенията на домашни любимци между Хърватия и ЕС.
(7)
Като се има предвид информацията, предоставена от Хърватия относно нейното национално законодателство, се оказва, че по отношение на движението на домашни любимци с нетърговска цел Хърватия прилага правила, най-малкото еквивалентни на тези на Общността, съгласно предвиденото в глава III от Регламент (ЕО) № 998/2003.
(8)
Целесъобразно е Хърватия да бъде заличена от списъка в част В от приложение II към Регламент (ЕО) № 998/2003 и да бъде включена в списъка в част Б, раздел 2 към същото приложение.
(9)
Регламент (ЕО) № 998/2003 следва да бъде съответно изменен.
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 998/2003 се изменя, както следва:
1.
Между Швейцария и Исландия в част Б, раздел 2 се добавя следното:
„HR Хърватия“
2.
От част В се заличава следното:
„HR Хърватия“.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 ноември 2008 година.

Labels: 5
0
3
6
18